להראל שמואלי, 37, מנהל צוות בחברת הייטק מצליחה ואב לארבעה ילדים, יש חוק בסיסי ומפתיע בניהול הקריירה שלו: "״במשך שנים אני מקפיד לגור קרוב יחסית למקום העבודה. בתור תושב תל אביב סירבתי לגשת לראיונות עבודה בחברות באזור רעננה וכפר סבא, וחלילה נתניה. גם כאשר עברתי למושב הקפדתי שהוא יהיה קרוב מאוד לתל אביב בה נמצאים משרדי החברה, כך שנהגתי מדי יום ברכב לא יותר מרבע שעה. הסיבה היא שיום שגרתי שלי נגמר בערך בשבע בערב, ואם אוסיף על כך שעה בכביש , הרי שהגעתי הביתה בשמונה שהיא ״שעת הלחץ״ - השעה בה מתקיימות המקלחות , ארוחת ערב , מכינים בה שיעורי בית וכו', והלחץ פשוט אדיר. זה לא הוגן להשאיר את כל הנטל לבת הזוג שלי שגם היא עובדת קשה. לעומת זאת, כאשר אני מגיע בשש וחצי או שבע הביתה, הכל נראה רגוע יותר ואפילו מספיקים לקרוא סיפור או לשחק ביחד לפני השינה. ההבדל הוא שעה אחת בלבד , אבל זוהי השעה היקרה ביותר ביום"
שמואלי לא לבד: יותר ישראלים מבינים כי למגורים בסמיכות למקום העבודה יש יתרון אדיר, ששווה להתאמץ עבורו בחיפוש הדירה המבוקשת ואם צריך גם מבחינה כלכלית. בסקר שערכה לאחרונה חברת אלדר, המשווקת פרויקטים לדיור, בקרב 520 רוכשי דירות, ציינו 58 אחוז מהנשאלים את הקרבה למרכזי תעסוקה כשיקול חשוב בבחירת דירה, אפילו לפני קרבה למרכזי חינוך (45 אחוז מהנשאלים) ולפני נגישות למתקני ספורט ופנאי (36 אחוז מהנשאלים). בקרב משפרי דיור הקרבה למקור תעסוקה חשובה עוד יותר: 61 אחוז ציינו זאת כגורם חשוב שמשפיע על בחירת הדירה.
ואכן, מגורים בסמוך למקום העבודה מקנים מספר יתרונות. ראשית, כפי שמציין שמואלי, כאשר יום העבודה מתפרש על- פני עשר שעות ויותר, שעה או שעתיים נוספות על הכביש הן ההבדל בין ניהול חיי משפחה סבירים לבין הפיכה ל-'הורה של סופשבוע'. שנית, מגורים של שני בני זוג עובדים הרחק ממקום העבודה מחייב החזקת שני רכבים, ויחד עם הוצאות הדלק מדובר בתוספת של אלפי שקלים לעלות המחיה החודשית, שלא לדבר על הפגיעה באיכות הסביבה. בנוסף, למגורים בסמוך לפארק הייטק יש יתרונות נוספים: בעוד שבמהלך היום פועלים במתחם מסעדות ובתי קפה איכותיים המשרתים את ציבור העובדים, בלילה הם ממשיכים לפעול ומאפשרים לתושבי האזור נגישות קלה לבילוי וחיי לילה. התשתיות בפארק ההייטק מתוחזקות ברמה גבוהה וכוללות מגרשי חניה ותאורה- דבר המקל על חווית הבילוי.
כל היתרונות הללו רומזים על יתרון נוסף וחשוב במיוחד: זינוק בערך הנכסים. אנשי נדל"ן מנוסים בעולם כבר זיהו את הקשר בין הקרבה של שכונות המגורים אל מרכזי תעסוקה של הייטק ובין מחיר הנכסים. שכונות אלו נהנות מפריחה חסרת תקדים ולכן נחשבות ליעד מועדף להשקעה. כתבה שפורסמה בדצמבר האחרון באתר האפינגטון פוסט ניסתה לברר האם מרכזי ההייטק אכן מניעים את מחירי הדיור למעלה. הכתבה מתארת כיצד בסאן פרנסיסקו ופאלו אלטו שבקליפורניה המחיר החציוני של בית (המחיר שמחצית מהבתים עולים יותר ממנו ומחצית פחות ממנו) הגיע למיליון דולר, ואילו שכר הדירה הממוצע חצה את רף שלושת אלפים הדולר. החדות והעקביות שבזינוק המחירים אף עוררה מתיחות בין תושבי האזור הוותיקים לאנשי ההייטק שנתפסים כאחראים לזינוק זה. התופעה חוזרת בערים נוספות שמחירי הנדל"ן בהן נחשבו יציבים בעבר, כמו העיר אוסטין שבטקסס, שם הקמת משרדים ומטות של חברות כמו דל, אי.בי.אם ואחרות יצרו גאות בביקוש לנכסים והעלו את המחירים.
בדבלין שבאירלנד התאושש שוק הנדל"ן מהשפל אליו הגיע במשבר הכלכלי של שנת 2008, אשר גםהפך אותה ליעד אטרקטיבי למשקיעים. דו"ח של חברת העיצוב Candy & Candy בשיתוף עם חברת הנדל"ן סבילס, הממפה הזדמנויות השקעה בעולם ונכתב בשיתוף חטיבת ניהול הנכסים וההון המשפחתי של דויטשה בנק, מצביע על מספר ערים בעולם (ביניהן תל אביב) שמהוות יעד השקעה מועדף: "כמו תל אביב, גם דבלין נהנית מפריחת תעשיית ההייטק המקומית שמושכת בעלי משכורות גבוהות, דבר המהווה יתרון גדול למשקיעים בנדל"ן". הדו"ח מצביע על שכונת רציף גרנד-קאנאל כאזור בו עלו המחירים בחדות. כך למשל, דירת שני חדרים בשכונה עולה כיום יותר מ- 400 אלף דולר. בין החברות שמשפיעות במיוחד: גוגל, פייסבוק וענקיות תוכנה ואינטרנט נוספות שהקימו את המטות שלהן בעיר.
גם בישראל התופעה מוכרת ותופסת תאוצה. ניתן כיום לזהות שכונות מגורים שנהנות מפופולריות גואה בזכות קרבתן לפארקים של הייטק ומרכזי תעסוקה. העיר יקנעם למשל הפכה לאבן שואבת לזוגות צעירים, תחילה בשל הקרבה לכביש שש, אבל לא פחות מכך בשל הקרבה לאזור התעסוקה הבולט שהוקם בשטחה, בו פועלות חברות מובילות בקנה מידה עולמי אשר מאפשרות שילוב מנצח בין מגורים ברמה גבוהה לבין קרבה למקום העבודה. גם ברחובות התרחשה תופעה דומה עקב הגעה של אוכלוסייה אקדמאית שעובדת בפארק המדע וגם אוכלוסיית הייטק שעובדת באיזור. בצפון קריית גת הוקם רובע מגורים חדש והעיר כולה נהנית מגאות ונהירת צעירים, לא מעט בשל הרצון לגור במרחק מינימלי ממפעלי חברת אינטל המעסיקה אלפי עובדים בתנאי תעסוקה מעולים. שכונת נווה שרת היא דוגמה בולטת עוד יותר, שמזכירה את הנעשה בחו"ל. מדובר בשכונה שפיתוחה התעכב למרות סמיכותה לשכונות יוקרתיות כגון צהלה, רמת החי"ל ואחרות. השכונה צמודה לפארק ההייטק קריית עתידים, שמאכלס מאות חברות הייטק מובילות בעולם ונחשב לאזור התעסוקה המתקדם והבולט בישראל. בנוסף, השכונה קרובה לצירי תנועה ראשיים, לפארק גני יהושע רחב הידיים ולאוניברסיטת תל אביב.
מחיר הנכסים בשכונה עדיין לא הדביק את המחירים שנקבעו בשכונות הסמוכות והסיבה היא, ככל הנראה, זוגות צעירים שנרתעו מרכישת דירות בבנייני הרכבת הישנים והעדיפו דירות חדשות שלא היו קיימות בשכונה. כיום קיימים בשכונה פרויקטים חדשים שמושכים אוכלוסיה חזקה- דבר שיעלה עוד את מחירי הדירות בשכונה. השוק כבר תימחר את השינוי הצפוי: אם בתחילת שנת 2011 ניתן היה לרכוש דירה בשטח של כ-100 מ"ר במחיר שנע סביב 1,900,000 ש"ח , תלוי במצב הדירה ובקומה (כ-19,000 ש"ח למ"ר), הרי שכיום המחירים לדירות של כ-100 מ"ר עומדים על כ- 2,200,000 מליון שקל (כ-22,000 ש"ח למ"ר).
למרות זאת, עדיין טמונה בשכונה הזדמנות. ערן לוי מאתר גורו, המסייע בחיפוש דירות חדשות, מעריך כי צפוי גל עליות נוסף במחירי הדיור בשכונה לאחר אכלוס הפרויקטים החדשים שבה: "תהיה התקרבות משמעותית למחירי הדירות בשכונות הסובבות, כגון צהלה, רמות צהלה, רמת החי"ל ואחרות ושווי מ"ר יכול להגיע גם לטווחים של 27,500 ש"ח למ"ר ויותר".
לדבריו, הסיבה לכך היא שהפרויקטים בשכונה משלבים פינוי- בינוי ומושכים אוכלוסיה מגוונת וחזקה מאזורים שונים: "חלק מהדירות הללו יושכרו לאנשי ההייטק אשר עובדים במתחמים הצמודים. ככל שהתחרות על הדירות הטובות תעלה, כך יעלו מחירי השכירות וכתוצאה מכך גם מחירי הנכסים. אין ספק שהמחירים בשכונה יתקרבו למחירים בשכונות הצמודות אליה".